Richter, Ján, minister práce, sociálnych vecí a rodiny SR (2014-09-09):
Ďakujem pekne za slovo. Pán poslanec, ak ste ma chceli vyprovokovať do diskusie, tak to sa vám každopádne podarilo. Ale, dovolíte, ja emócie nabok, tu je veľmi vážna téma. A ja chcem skôr teraz reagovať k nevecnej stránke, možno k tomu skrátenému legislatívnemu konaniu, pretože to je tu momentálne vecný problém, ktorý riešime. Je tu treba povedať genézu a tá tu sčasti bola naznačená viacerými. Rok 2006, prvá vláda Roberta Fica, pani ministerka Tomanová, veľmi kreatívny návrh – zavedenie vianočného dôchodku. Po toľkých rokoch vianočný dôchodok tu stále je. Práve preto si dovolím povedať, že je kreatívny, dobrý a systémový, lebo ste to nezmenili ani vy. Akceptovali ste, že je to potrebné. A je to potrebné, stále je tu veľmi veľká skupina nízkopríjmových dôchodcov, ktorej treba týmto spôsobom pomáhať, aj keď jednorazove. (Potlesk.) To je treba si uvedomiť. Teraz poďme ďalej. Vaše roky vlády, aj napriek tomu, že ste to štyri roky predtým kritizovali ako populizmus, tvrdý, Ficov, Tomanovej a neviem koho, nezmenili ste to, ostal zachovaný, chválapánubohu, ako ateista poviem. Rok ´13, áno, podarilo sa mi navýšiť 10 mil. eur na vianočný príspevok. Vzhľadom na to sa menili zákony a robili sme novelu zákona, ktorú ste vy spomínali. Rok ´14, no, prirodzene, mal som záujem minimálne o to, čo sa v minulom roku vyplatilo zachovať, a vzhľadom, a to je meritum veci, na vývoj valorizácie po dôsledných rokovaniach so sociálnymi partnermi zo strany dôchodcov som pochopil, že je potrebné niečo robiť navyše. Chvalabohu, že valorizácia je taká, aká je, lebo tá inflácia, zvýšenie ceny tovarov a služieb nie je také, ale tu treba povedať, to sú štatistické ukazovatele, to sa rovnako každého nedotýka a už vôbec nie tých najnižšie príjmových dôchodcov. A v tom je ten rozdiel v tomto zákone, pretože tu je nejaká základná sadzba zákona a jednorazový príspevok, ktorý tu doteraz nebol, v tom je ten, nóvum tohto zákona. Tu sú dve položky, jedna má výšku 12,74 priemerne a druhá má rozdiel dve desatiny, ale riešime dve samostatné kategórie. Jedna sa týka širšieho diapazónu a u tej druhej kategórie sme išli na dvojnásobok životného minima, to znamená necelých 400 eur. V tom je to nové, a prečo a v čom je ten dôvod, že nespali. Mimochodom, pán poslanec, v drvivej väčšine sú to všetko tí istí pracovníci na ministerstve, ktorí tam boli aj za vás, len tých neschopných som vymenil. To znamená, nezaslúžia si, aby ste ich takto tituloval, čo sa týka postupu. Samozrejmá vec, že sme vedeli. Ale viete na čo sme čakali? No na výsledok valorizácie dôchodkov a ten bol známy minulý týždeň, pretože to má presné čísla, obdobia, kedy štatistika vydáva čísla a na základe toho sa potom vypláca valorizácia. My vieme, že najvyššie valorizácia pre budúci rok je 5 eur v jednej kategórii a už potom len nižšie. To bol jeden z dôvodov, prečo sme mali záujem vstúpiť do toho a reagovať, priamo reagovať a navýšiť po dôkladných sedeniach a, a, by som povedal, aj komunikácii so samotnými seniormi. A chcem poďakovať, pretože to nie je jednoduché počúvať veľakrát ako sa, a, bohužiaľ, aj v tejto snemovni, stavajú mladí proti starým. Táto spoločnosť je založená na súdržnosti a medzigeneračnej solidarite starých voči mladým a mladých voči starým. My riešime sociálne opatrenia aj pre mladých ľudí, vy ste neriešili. Ideme riešiť stavanie škôlok, jaslí, to je jeden z vážnych problémov spoločnosti, o ktorý máme záujem, a pôjdu tam relatívne veľké peniaze. Ja ponúkam zriadenie tzv. detských kútikov, bývalých jaslí závodných a škôlok, ktoré sa idú budovať vo fabrikách. To znamená, ideme pomôcť aj mladým mamičkám, ktoré majú záujem dajme tomu na polovičný pracovný úväzok sa vrátiť a pracovať. To znamená áno, napríklad zvýšenie toho, možnosti zárobku pre študentov na tých 200 eur, no však to je pomoc mladým ľuďom. Viete v čom? Nechal som si urobiť podrobnú analýzu tých 64 000 dohôd a 60 % tých študákov pracuje preto, aby mohlo študovať. To znamená, oni sú bytostne odkázaní, lebo ich sociálne zázemie v rodinách také nie je. To sú dôvody. Áno, riešime alebo snaha je riešiť kompletne tie kategórie, ktoré sa týkajú, v žiadnom prípade tu nevidím dôvod stavať mladých proti starým, alebo opačne. Ja som osobne presvedčený, že... No, a potom k tej polemike, ktorá tu bola vedená, ľudská dôstojnosť či o ľudských právach. No, pán poslanec, hádam sa na tom zhodneme, že je. Viete, nie pohľad ministra alebo poslanca, skúsme postaviť tým ľuďom, ktorí sú na tom balkóne a ktorí nás možno pozerajú, aký majú názor na dvanásť, alebo niektorí v tých najslabších kategóriách, až 24 eur, ktoré dostanú navyše, čo to pre nich znamená. Ja som presvedčený, že veľmi veľa. Každé euro, ktoré dokáže zvýšiť životnú úroveň, je aj o dôstojnosti, je aj o ľudskej dôstojnosti. Takto to treba vidieť. My nemôžme mnohé veci hodnotiť na základe našich príjmov, ale na základe príjmov tých ľudí, ktorí sú veľakrát odkázaní len na ten dôchodok, lebo už ani privyrobiť si nevládzu a nemôžu. A to sa týka tých nižších dôchodkových skupín, ktorí sú tzv. starodôchodcovia, ktorých ste tiež vy vytvorili, a, bohužiaľ, len isté lepenie a snaha isté veci eliminovať možno nestačia, lebo tá kategória je a bude vždy takýmto spôsobom už postihnutá. Preto vás chcem pekne poprosiť aj do tej ďalšej rozpravy, stavajme to k, smerom ministrovi, čo všetko zanedbal, ale nestavajme to na mladých proti starým, na medzigeneračnú solidaritu. Nevytvárajme v spoločnosti nejaké napätie, ono tu nie je. Ja veľakrát chápem a sedím s tými sociálnymi partnermi, ktorí v tomto prípade sú, hlavne Jednota dôchodcov, ale aj kresťanskí seniori, a nachádzame zhodu. A ja si vysoko vážim aj z ich strany veľký stupeň solidarity. A napríklad povedali to, keď som otvoril otázku možnosti zmeny Zákonníka práce a z doplnenia výpovedného dôvodu, povedali áno, možno práve prišiel ten čas, že by sme my mali prejaviť istý stupeň solidarity voči mladým. Ja im za to ďakujem. (Potlesk.)